Kasper Hjulmand skifter FC Nordsjælland ud med Bundesliga-klubben Mainz.

Parterne har, i følge Bild, forhandlet intensivt de sidste dage, og i dag vil aftalen på tre år så blive skrevet under. Eneste lille knast er, at Hjulmand vil bede FCN-ejer Allan K. Pedersen om lov til dispensation fra deres aftale om, at han først må træne et nyt hold fra 1. juli. Mainz starter nemlig træningen frem mod den nye sæson midt i juni, og her skal Hjulmand altså være klar, for Mainz indtræder allerede i slutningen af juli i kvalifikationen til Europa League.

Under alle omstændigheder vil aftalen formentlig først tidligst blive præsenteret i weekenden. Kasper Hjulmand har en enkelt kamp tilbage for FC Nordsjælland på søndag mod Brøndby, og han har tidligere på ugen udtalt, at han ikke vil kommentere sin fremtid før efter det opgør.

Overfor lokalavisen Allgemeine Zeitung beretter sportsdirektør Christian Heidel da også, at man er tæt på at have fundet afløseren for Thomas Tuchel.

- Vi kommenterer ingen navne og giver ingen statusmeldinger undervejs.

- Vi er på rette vej, men vil først melde noget ud, når der er en underskrift. Og det tager helt sikkert ikke tre, fire eller fem uger mere, siger Heidel.

Kasper Hjulmand bliver ikke nødvendigvis den eneste dansker i Mainz' trænerstab i næste sæson. Den hidtidige midterforsvarer i klubben Bo Svensson kan blive hans assistent og skal til samtaler med Christian Heidel i denne uge for at få klarlagt, hvilke planer Mainz har for ham. Svensson overvejer dog også at fortsætte karrieren som spiller i en anden klub.